
	KOMMISSIONEN FOR DE EUROPÆISKE FÆLLESSKABER


Bruxelles, den 6.11.2007

KOM(2007) 661 endelig
 
Forslag til

RÅDETS AFGØRELSE

om principperne, prioriteterne og betingelserne for tiltrædelsespartnerskabet med Tyrkiet og om ophævelse af afgørelse 2006/35/EF
(forelagt af Kommissionen)

BEGRUNDELSE

Den 23. februar 2006 vedtog Rådet det reviderede tiltrædelsespartnerskab for Tyrkiet, som var baseret på det forslag, Kommissionen forelagde den 9. november 2005. Partnerskaberne indeholder prioriteter på kort og mellemlang sigt. Kommissionen mener derfor, at det er hensigtsmæssigt at fremsætte et forslag til et ajourført tiltrædelsespartnerskab for Tyrkiet.

Det fjerde tiltrædelsespartnerskab med Tyrkiet er baseret på bestemmelserne i Rådets forordning (EF) nr. 390/2001, hvori det fastsættes, at Rådet på forslag af Kommissionen med kvalificeret flertal træffer afgørelse om principperne, prioriteterne, de mellemliggende mål og betingelserne i tiltrædelsespartnerskabet, således som det vil blive forelagt Tyrkiet, samt om væsentlige senere ændringer heraf. 

Som følge af tiltrædelsespartnerskabet skal de kompetente myndigheder i Tyrkiet udarbejde en plan med angivelse af tidsfrister og de foranstaltninger, som landet vil træffe til formålet. Kommissionen følger løbende med i, hvordan gennemførelsen af prioriteterne skrider frem.

Prioriteterne i tiltrædelsespartnerskabet danner grundlag for programmeringen af Fællesskabets finansielle bistand, som fortsat vil blive ydet via de relevante finansielle instrumenter, navnlig Rådets forordning (EF) nr. 1085/2006 af 17. juli 2006 om oprettelse af et instrument til førtiltrædelsesbistand (IPA).

Den foreslåede rådsafgørelse har ingen finansielle virkninger. I betragtning af ovenstående opfordrer Kommissionen Rådet til at vedtage vedlagte forslag til Rådets afgørelse.

Forslag til
RÅDETS AFGØRELSE
om principperne, prioriteterne og betingelserne for tiltrædelsespartnerskabet med Tyrkiet og om ophævelse af afgørelse 2006/35/EF
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 390/2001 af 26. februar 2001 om ydelse af bistand til Tyrkiet inden for rammerne af førtiltrædelsesstrategien, særlig om etablering af et tiltrædelsespartnerskab
, særlig artikel 2,
under henvisning til forslag fra Kommissionen og
ud fra følgende betragtninger:
(1)
I forordning (EF) nr. 390/2001 fastsættes det, at Rådet på forslag af Kommissionen med kvalificeret flertal træffer afgørelse om principperne, prioriteterne, de mellemliggende mål og betingelserne for tiltrædelsespartnerskabet, således som det bliver forelagt Tyrkiet, samt om væsentlige senere ændringer heraf. 

(2)
På grundlag heraf vedtog Rådet i 2001 og 2003 et tiltrædelsespartnerskab med Tyrkiet
. 

(3)
I Kommissionens henstilling fra 2004 om Tyrkiet blev det understreget, at Den Europæiske Union fortsat nøje burde overvåge den politiske reformproces, og at der burde foreslås et revideret tiltrædelsespartnerskab i 2005. Derefter vedtog Rådet et revideret partnerskab i februar 2006
. 
(4)
I december 2004 konkluderede Det Europæiske Råd, at Den Europæiske Union fortsat nøje vil overvåge fremskridtene med de politiske reformer på grundlag af et tiltrædelsespartnerskab, der angiver prioriteterne for reformprocessen.
(5)
Den 3. oktober 2005 indledte medlemsstaterne forhandlinger med Tyrkiet om landets tiltrædelse af Den Europæiske Union. Den måde, forhandlingerne skrider frem på, vil blive styret af de fremskridt, som Tyrkiet gør med sin forberedelse af tiltrædelsen, og det vil blandt andet blive målt ud fra, hvordan tiltrædelsespartnerskabet, der regelmæssigt vil blive revideret, gennemføres.
(6)
Det fremgår af Kommissionens meddelelse "udvidelsesstrategi og vigtigste udfordringer 2006-2007", at partnerskaberne vil blive revideret ved udgangen af 2007.

(7)
Rådet vedtog den 12. juni 2006 forordning (EF) nr. 1085/2006 om oprettelse af et instrument til førtiltrædelsesbistand (Ipa)
, som fastsætter nye rammer for den finansielle bistand til førtiltrædelseslandene.
(8)
Det er derfor hensigtsmæssigt at vedtage et revideret tiltrædelsespartnerskab, der opdaterer det nuværende partnerskab, for derved at fastsætte ajourførte prioriteter for det videre arbejde på grundlag af konklusionerne i situationsrapporten fra 2007 om Tyrkiets forberedelser til yderligere integration med Den Europæiske Union.

(9)
For at forberede sig til medlemskabet forventes det, at Tyrkiet udarbejder en plan indeholdende en tidsplan og specifikke foranstaltninger til gennemførelse af prioriteterne i tiltrædelsespartnerskabet -
(10)
Afgørelse 2006/35/EF ophæves.
TRUFFET FØLGENDE AFGØRELSE:
Artikel 1
Principperne, prioriteringerne, de mellemliggende mål og betingelserne i tiltrædelsespartnerskabet med Tyrkiet er beskrevet i bilaget.
Artikel 2
Gennemførelsen af tiltrædelsespartnerskabet undersøges og overvåges i de organer, der er etableret i henhold til associeringsaftalen, og af Rådet på grundlag af årlige rapporter fra Kommissionen.
Artikel 3
Afgørelse 2006/35/EF ophæves.

Artikel 4
Denne afgørelse får virkning på tredjedagen efter offentliggørelsen i Den Europæiske Unions Tidende.
Udfærdiget i Bruxelles, den […]

På Rådets vegne


Formand

BILAG: TYRKIET TILTRÆDELSESPARTNERSKABET 2007
1.
INDLEDNING
Det Europæiske Råd besluttede på sit møde i Luxembourg i december 1997, at tiltrædelsespartnerskabet skulle udgøre hovedaksen i den styrkede førtiltrædelsesstrategi, idet det danner en samlet ramme om alle former for bistand til kandidatlandene. På den måde målretter Fællesskabet sin bistand efter de enkelte kandidatlandes specifikke behov, således at der ydes støtte til at løse særlige problemer med henblik på tiltrædelse.
Det første tiltrædelsespartnerskab for Tyrkiet blev vedtaget af Rådet i marts 2001. I Kommissionens strategidokument om udvidelsen fra oktober 2002 erklæredes det, at Kommissionen ville foreslå et revideret tiltrædelsespartnerskab for Tyrkiet. Der blev så forelagt et revideret tiltrædelsespartnerskab af Kommissionen i marts 2003, og det blev vedtaget af Rådet i maj samme år. I en henstilling fra oktober 2004 foreslog Kommissionen, at hvis det skulle sikres, at den politiske reformproces kunne give varige og uigenkaldelige resultater, burde EU fortsat føre et nøje tilsyn med de politiske reformer. Kommissionen foreslog således, at der skulle vedtages et revideret tiltrædelsespartnerskab i 2005. Efter de forventede fremskridt i gennemførelsen af de kortfristede prioriteter er det normal praksis at ajourføre partnerskaberne hvert år. Kommissionen foreslår derfor at forny tiltrædelsespartnerskabet. 

Tyrkiet forventes at udarbejde en plan indeholdende en tidsplan og specifikke foranstaltninger til gennemførelse af prioriteterne i tiltrædelsespartnerskabet.
Det reviderede tiltrædelsespartnerskab danner grundlag for en række politiske/finansielle instrumenter, der skal tjene til at hjælpe Tyrkiet i sine forberedelser til medlemskab. Især vil det reviderede tiltrædelsespartnerskab tjene som grundlag for kommende politiske reformer og som målestok for kommende fremskridt.
2.
PRINCIPPER
Hovedprioriteterne for Tyrkiet vedrører landets evne til at opfylde de kriterier, som Det Europæiske Råd fastlagde på mødet i København i 1993, og kravene i de forhandlingsrammer, der blev vedtaget af Rådet den 3. oktober 2005.
3.
PRIORITETER
Prioriteterne i dette tiltrædelsespartnerskab er blevet udvalgt ud fra en realistisk forventning om, at landet kan realisere dem helt eller i væsentligt omfang i løbet af de kommende par år. Der skelnes mellem prioriteter på kort sigt, som forventes realiseret i løbet af et til to år, og prioriteter på mellemlang sigt, som forventes realiseret i løbet af tre til fire år. Prioriteterne vedrører både lovgivning og gennemførelsen heraf.
Det fremgår af det reviderede tiltrædelsespartnerskab, hvilke områder der skal prioriteres i Tyrkiets forberedelse af medlemskabet. Tyrkiet vil ikke desto mindre i sidste ende skulle tage fat om samtlige de punkter, der er påpeget i statusrapporterne, herunder konsolidering af den politiske reformproces, så den bliver irreversibel, og sikring af, at den gennemføres ensartet i hele landet og på alle administrative niveauer. Det er endvidere vigtigt, at Tyrkiet indfrier sit tilsagn om at ville tilpasse sin lovgivning og indføre gældende EU-ret i overensstemmelse med de tilsagn, som landet har givet som led i associeringsaftalen, toldunionen og hertil knyttede afgørelser truffet af EF/Tyrkiet-Associeringsrådet, f.eks. med hensyn til samhandelsordningen for landbrugsprodukter.
3.1.
Prioriteter på kort sigt

Politisk dialog

Demokrati og retsstatsforhold
Offentlig administration

· Tyrkiet skal fortsætte reformerne af den offentlige forvaltning og personalepolitikken for at sikre mere effektivitet, ansvarlighed og gennemsigtighed.

· Tyrkiet skal styrke de lokale administrationer ved at reformere centraladministrationen, uddelegere beføjelser til de lokale administrationer og udstyre dem med midler i passende omfang.

· Tyrkiet skal vedtage og gennemføre lovgivning, der tager sigte på at få etableret et fuldt ud operationelt ombudsmandssystem.
Civilt tilsyn med sikkerhedsstyrkerne 
· Tyrkiet skal fortsætte med at bringe den civile kontrol af militæret på linje med praksis i EU-medlemsstaterne. Tyrkiet skal sikre, at militæret ikke blander sig i politiske spørgsmål, og at civile myndigheder i fuldt omfang varetager tilsynsfunktionerne i sikkerhedsspørgsmål.

· Tyrkiet skal tage skridt til at få større ansvarlighed og gennemsigtighed ind i varetagelsen af sikkerhedsanliggender.

· Tyrkiet skal indføre fuld parlamentarisk kontrol med militær- og forsvarspolitik og alle hertil knyttede udgifter, herunder til ekstern revision.

· Tyrkiet skal begrænse de militære domstoles domsmyndighed til militært personales militære pligter.

Retsvæsenet

· Tyrkiet skal øge indsatsen, bl.a. ved uddannelse, for at sikre, at domstolenes fortolkning af lovgivning vedrørende menneskerettigheder og grundlæggende frihedsrettigheder er i overensstemmelse med den europæiske menneskerettighedskonvention, Den Europæiske Menneskerettighedsdomstols retspraksis og med artikel 90 i den tyrkiske forfatning.

· Tyrkiet skal sikre domstolenes uafhængighed af andre statsinstitutioner, især hvad angår det høje råd af dommere og anklagere og inspektionssystemet. Mere specifikt skal det sikres, at det høje råd af dommere og anklagere repræsenterer retsvæsenet som helhed.

· Tyrkiet skal gøre retssystemet mere effektivt ved især at styrke dets institutionelle kapacitet og vedtage en ny civil retsplejelov.

· Tyrkiet skal gå videre med oprettelsen af regionale appeldomstole på mellemniveau.

Antikorruptionspolitik

· Der skal opstilles en omfattende antikorruptionsstrategi og indføres et centralt organ, der skal føre tilsyn med strategiens gennemførelse. Koordinationen mellem alle de involverede institutioner skal forbedres.

· Tyrkiet skal sikre gennemførelse af forordningen om principper for etisk adfærd for offentligt ansatte og også lade dens bestemmelser gælde for valgte funktionærer, retspersonale, akademikere og militærpersonale.

· Tyrkiet skal begrænse de immuniteter, der indrømmes politikere og offentligt ansatte i overensstemmelse med bedste europæiske praksis og forbedre lovgivningen om gennemsigtighed i finansieringen af politiske partier og valgkampagner.

Menneskerettigheder og beskyttelse af mindretal
Overholdelse af international lovgivning om menneskerettigheder

· Tyrkiet skal ratificere den fakultative protokol til FN-konventionen mod tortur, som omhandler etablering af et system med uafhængig overvågning af fængsels- og forvaringsfaciliteter.

Den Europæiske Menneskerettighedsdomstol

· Tyrkiet skal overholde den europæiske konvention til beskyttelse af menneskerettigheder og grundlæggende friheder og i fuldt omfang sikre fuldbyrdelsen af afgørelser truffet af Den Europæiske Menneskerettighedsdomstol.

· Tyrkiet skal ændre de strafferetlige bestemmelser, så der sikres ret til fornyet rettergang på linje med Den Europæiske Menneskerettighedsdomstols relevante afgørelser.

Fremme og håndhævelse af menneskerettighederne
· Der skal etableres en uafhængig national menneskerettighedsinstitution med passende midler i overensstemmelse med relevante FN-principper.

· Uddannelsen af retshåndhævende myndigheder i menneskerettighedsspørgsmål og efterforskningsteknikker skal fortsættes.

Borgerlige og politiske rettigheder

Forebyggelse af tortur og mishandling

· Tyrkiet skal sikre gennemførelse af de foranstaltninger, der blev vedtaget i forbindelse med nultolerancepolitikken over for tortur og mishandling i overensstemmelse med den europæiske menneskerettighedskonvention og henstillingerne fra Den Europæiske Komité til Forebyggelse af Tortur.

· Tyrkiet skal sikre gennemførelse af Istanbul-protokollen i hele landet, især ved at udbygge den lægelige ekspertise.

· Kampen mod straffrihed skal intensiveres. Tyrkiet skal sikre, at anklagere foretager rettidige og effektive efterforskninger af påståede sager, således at lovovertrædere bliver identificeret og straffet af domstolene.

Adgang til domstolene

· Der skal gøres en øget indsats for at sikre retshjælp i passende omfang og tolkning via kvalificerede tolke.

Ytringsfrihed 
· Tyrkiet skal revidere lovgivningen om ytringsfrihed, herunder pressefrihed, i overensstemmelse med den europæiske menneskerettighedskonvention og i overensstemmelse med Den Europæiske Menneskerettighedsdomstols retspraksis.

· Situationen for personer, der er retsforfulgt eller dømt for meningstilkendegivelser uden at have opfordret til vold, skal afhjælpes.

Forsamlings- og foreningsfrihed

· Tyrkiet skal fortsætte gennemførelsen af alle reformer vedrørende forenings- og forsamlingsfrihed i overensstemmelse med den europæiske menneskerettighedskonvention og hertil hørende retspraksis. Tyrkiet skal gennemføre foranstaltninger til at forebygge overdreven brug af magt fra sikkerhedsstyrkernes side.

· Tyrkiet skal tilpasse sin lovgivning til bedste praksis i medlemsstaterne med hensyn til lovgivningen om politiske partier. 

Civilsamfundets organisationer

· Tyrkiet skal yderligere styrke den indenlandske udvikling af civilsamfundet og dets inddragelse i udformningen af offentlige politikker.

· Tyrkiet skal lette og tilskynde til åben kommunikation og samarbejde mellem alle sektorer i det tyrkiske civilsamfund og europæiske partnere.

Religionsfrihed

· Tyrkiet skal revidere lovgivningen om stiftelser i overensstemmelse med den europæiske menneskerettighedskonvention og Menneskerettighedsdomstolens retspraksis.

· Tyrkiet skal sikre, at ikke-muslimske religiøse samfund kan opnå status som juridiske personer og udøve deres rettigheder.

· Der skal sikres mulighed for, at ikke-muslimske minoriteter kan få en højere religiøs uddannelse, herunder uddannelse af deres præster.

· Tyrkiet skal sikre ligebehandling af tyrkiske og udenlandske statsborgere med hensyn til deres evne til at udøve deres religionsfrihed gennem deltagelse i aktiviteterne i organiserede religiøse samfund.

· Der skal vedtages lovgivning for at forebygge gentagne forfølgelser og domfældelser af dem, der nægter at gøre militærtjeneste af samvittighedsgrunde eller religiøse grunde.

Økonomiske og sociale rettigheder

Kvinders rettigheder

· Der skal fortsat træffes foranstaltninger for at gennemføre eksisterende lovgivning om kvinders rettigheder og mod alle former for vold mod kvinder, herunder forbrydelser begået ud fra æresbegrebet. Tyrkiet skal sikre specialiseret uddannelse for dommere og anklagere, retshåndhævende myndigheder, kommunale myndigheder og andre ansvarlige institutioner og oprette centre for voldstruede kvinder i alle større lokalsamfund på linje med eksisterende lovgivning.

· Tyrkiet skal yderligere øge bevidstheden i offentligheden i almindelighed og blandt mænd i særdeleshed om kønsspørgsmål og fremme kvindernes rolle i samfundet, herunder gennem uddannelse og deltagelse på arbejdsmarkedet og i det politiske og sociale liv. Tyrkiet skal støtte udviklingen af kvindeorganisationer til at opfylde disse mål.

Børns rettigheder

· Tyrkiet skal sikre fuld gennemførelse af loven om beskyttelse af børn og arbejde for øget beskyttelse af børns rettigheder i overensstemmelse med EU's og internationale standarder.

· Tyrkiet skal fortsætte bestræbelserne på at løse problemet med børnearbejde og forbedre situationen for gadebørn.

Arbejdsmarkedsrettigheder og fagforeninger

· Tyrkiet skal sikre, at fagforeningsrettighederne respekteres fuldt ud på linje med EU-standarder og relevante ILO-konventioner, især hvad angår retten til at organisere sig, retten til at strejke og retten til at forhandle kollektivt.

· Desuden skal den sociale dialog styrkes yderligere, ligesom samarbejdet med EU-partnere skal lettes og udbygges.

Antidiskriminationspolitik

· Tyrkiet skal i lovgivning og i praksis garantere, at alle uden forskelsbehandling og uanset sprog, politisk overbevisning, køn, racemæssig eller etnisk oprindelse, religion eller tro, handikap, alder eller seksuel orientering kan udøve samtlige menneskerettigheder og grundlæggende friheder.

· Der skal gøres en yderligere indsats for at revidere læseplaner og lærebøger, så diskriminerende sprog fjernes.

Mindretalsrettigheder, kulturelle rettigheder og beskyttelse af mindretal

· Tyrkiet skal sikre kulturel mangfoldighed og fremme respekten for og beskyttelsen af mindretal i overensstemmelse med den europæiske menneskerettighedskonvention og principperne i rammekonventionen om beskyttelse af nationale mindretal og på linje med bedste praksis i medlemsstaterne.

· Tyrkiet skal garantere retsbeskyttelsen af mindretal, især hvad angår udøvelse af ejendomsrettigheder på fredelig vis, i overensstemmelse med protokol nr. 1 til den europæiske menneskerettighedskonvention.

Kulturelle rettigheder

· Tyrkiet skal forbedre den effektive adgang til radio- og tv-udsendelser på andre sprog end tyrkisk, især ved at fjerne de resterende retlige begrænsninger.

· Der skal vedtages passende foranstaltninger til at støtte indlæring af andre sprog end tyrkisk.

Situationen i den østlige og sydøstlige del af landet

· Der skal opstilles en overordnet strategi for at mindske regionale forskelle, især for at forbedre forholdene i det sydøstlige Tyrkiet, med sigte på at give alle tyrkiske borgere, herunder borgere af kurdisk oprindelse, bedre økonomiske, sociale og kulturelle forhold.

· Landsbyvagtsystemet i den sydøstlige del af landet skal afskaffes.

· Området skal ryddes for landminer.

Internt fordrevne personer

· Tyrkiet skal fortsætte med foranstaltninger, der skal fremme internt fordrevnes tilbagevenden til deres oprindelige boliger på linje med henstillingerne fra FN’s generalsekretærs særlige repræsentant for hjemstedsfordrevne.

· Tyrkiet skal fortsætte gennemførelsen af loven om kompensation for tab som følge af terrorisme og kampen mod terrorisme. Der skal sikres en retfærdig og hurtig kompensation til ofrene.

Regionale anliggender og internationale forpligtelser

Cypern

· Tyrkiet skal sikre fortsat støtte til bestræbelserne på at nå frem til en samlet løsning på Cypern-problemet inden for FN’s rammer og på linje med de principper, som EU bygger på, og samtidig bidrage til at skabe et bedre klima for en samlet løsning.

· Tyrkiet skal fuldt ud gennemføre protokollen om tilpasning af Ankara-aftalen til optagelsen af de ny EU-lande og skal i den forbindelse fjerne alle eksisterende restriktioner for skibe, der sejler under cypriotisk flag, og skibe, der sejler på Cypern
.

· Tyrkiet skal tage konkrete skridt til så hurtigt som muligt at normalisere de bilaterale forbindelser mellem Tyrkiet og alle EU-medlemsstater, herunder Republikken Cypern
.

Fredelig bilæggelse af grænsestridigheder

· Tyrkiet skal fortsætte med bestræbelserne for at løse alle udestående grænsestridigheder under overholdelse af princippet om fredelig bilæggelse af tvister i overensstemmelse med FN-pagten; om nødvendigt forelægges de for Den Internationale Domstol.

· Tyrkiet skal gå utvetydigt ind for at etablere gode forbindelser med naboerne, tage fat om de dybereliggende årsager til konflikter med nabolande og afholde sig fra enhver handling, der kunne influere negativt på en fredelig løsning af grænsestridigheder.

Økonomiske kriterier

· Tyrkiet skal fortsat gennemføre en hensigtsmæssig skatte- og pengepolitik med henblik på at træffe passende foranstaltninger for at bevare den makroøkonomiske stabilitet og forudsigelighed. Der skal gennemføres et holdbart og effektivt socialsikringssystem.

· Tyrkiet skal yderligere styrke den økonomisk-politiske koordinering mellem de forskellige institutioner og politikområder for at skabe konsekvente og holdbare økonomisk-politiske rammer for økonomien.

· Privatiseringen af de statsejede virksomheder skal fortsættes.

· Tyrkiet skal fortsætte markedsliberaliseringen og prisreformer, særlig på energi- og landbrugsområdet.

· Tyrkiet skal rette op på skævhederne på arbejdsmarkedet. Til dette formål skal landet forbedre incitamentsstrukturen og fleksibiliteten på arbejdsmarkedet for at øge deltagelsen på arbejdsmarkedet og beskæftigelsesfrekvensen. Desuden skal der gøres en større indsats på uddannelses- og faguddannelsesområdet for på denne måde at opmuntre til et skift fra en landbrugs- til en servicebaseret økonomi.

· Erhvervsklimaet skal forbedres. Til dette formål skal der ske en forbedring af erhvervsretssystemet, og der skal skabes garanti for uafhængige markedsregulerende myndigheder. Konkursprocedurerne skal forbedres for at fjerne hindringerne for at trække sig ud af markedet. 

· Der skal gøres en indsats for at løse problemet med den uformelle økonomi.

Evne til at påtage sig forpligtelserne ved medlemskab

Kapitel 1: Frie varebevægelser
· Tyrkiet skal afskaffe importtilladelser eller licenskrav samt alle uforholdsmæssigt store krav til certifikater for alle andre produkter end brugte motorkøretøjer.

· Der skal forelægges en plan for Kommissionen om afskaffelse af importtilladelser for brugte motorkøretøjer.

· Tyrkiet skal fuldende arbejdet på at identificere de foranstaltninger, der er i strid med EF-traktatens artikel 28-30, udarbejde en plan for deres afskaffelse og indføre bestemmelsen om gensidig anerkendelse i tyrkisk ret.

· Der skal findes en løsning på det resterende spørgsmål om regulatorisk databeskyttelse for farmaceutiske produkter.

Kapitel 3: Etableringsret og fri udveksling af tjenesteydelser
· Tyrkiet skal forelægge en detaljeret strategi, som bør omfatte en tidsplan for alle de nødvendige skridt med hensyn til lovgivningsmæssig tilpasning og institutionel kapacitet for at bringe sig i overensstemmelse med gældende EU-lovgivning omfattet af dette kapitel.

· Tyrkiet skal fortsætte tilpasningen til gældende EU-lovgivning om gensidig anerkendelse af erhvervskvalifikationer, navnlig ved at indføre en procedure for anerkendelse af erhvervskvalifikationer, der er forskellig fra anerkendelse af akademiske kvalifikationer, og ved at vedtage mindstekrav til uddannelse som fastlagt i direktiv 2005/36/EF.

· Tilpasningen til gældende EU-lovgivning vedrørende posttjenester skal påbegyndes.

Kapitel 4: Fri bevægelighed for kapital
· Tyrkiet skal fortsat fjerne restriktionerne på udenlandske direkte investeringer med oprindelse i EU. 

· Tyrkiet skal begynde at tilpasse lovgivningen om betalingssystemer med gældende EU-lovgivning.

Kapitel 5: Offentlige indkøb
· Tyrkiet skal give en offentlig indkøbsorganisation til opgave at garantere en sammenhængende politik og stå for den praktiske gennemførelse.

· Der skal forelægges en omfattende strategi, der omfatter alle de reformer, der er nødvendige for en lovgivningsmæssig tilpasning og opbygning af institutionel kapacitet for at komme i overensstemmelse med gældende EU-lovgivning.

Kapitel 6: Selskabsret
· Tyrkiet skal vedtage den nye handelslov.

Kapitel 7: Intellektuel ejendomsret
· Tyrkiet skal forbedre politiets, toldvæsenets og retsvæsenets kapacitet for at styrke de intellektuelle ejendomsrettigheder, hvilket omfatter en styrkelse af koordineringen mellem disse instanser.

· Det er især vigtigt at tage fat om problemet med forfalskning af varemærker og piratkopiering.

Kapitel 8: Konkurrencepolitik
· Tyrkiet skal vedtage en statsstøttelov i overensstemmelse med i gældende EU-lovgivning og oprette en operationelt uafhængig tilsynsmyndighed for statsstøtte, der er i stand til at opfylde gældende gennemsigtighedskrav.

· Tyrkiet skal fuldende og vedtage det nationale program for omstrukturering af stålsektoren i overensstemmelse med EU's krav. 

Kapitel 9: Finansielle tjenester
· Tyrkiet skal fortsætte tilpasningen til de nye kapitalkrav til kreditinstitutter og investeringsvirksomheder og til andre direktiver med relation hertil (indskudsgarantiordning, likvidation, finansielle konglomerater, bankkonti).

· Tyrkiet skal styrke forsigtigheds- og tilsynsstandarderne i den finansielle sektor (banker og ikke-banker), hvilket bl.a. omfatter etablering af en uafhængig regulerings- og tilsynsmyndighed. 

Kapitel 10: Informationssamfund og medier
· Der skal vedtages en ny lov om elektronisk kommunikation, der er tilpasset de gældende regulatoriske rammer i EU.

· Tyrkiet skal fuldende vedtagelsen og gennemførelsen af de vigtigste "startvilkår" for EU's regulatoriske rammer fra 2002.

· Tyrkiet skal fortsætte tilpasningen af lovgivningen på det audiovisuelle område, især hvad angår direktivet om fjernsyn uden grænser.

Kapitel 11: Landbrug og udvikling af landdistrikterne
· Tyrkiet skal oprette et IPARD-organ (instrument til førtiltrædelsesbistand til udvikling af landdistrikter), der er godkendt i overensstemmelse med EU's krav.

· Tyrkiet skal hæve restriktionerne på handel med oksekød, levende kreaturer og produkter fremstillet heraf.

Kapitel 12: Fødevaresikkerheds-, veterinær- og plantesundhedspolitik
· Tyrkiet skal vedtage en rammelov om fødevarer, foderstoffer og veterinære spørgsmål, der er i overensstemmelse med EU's krav, og som muliggør en fuldstændig overtagelse af gældende EU-lovgivning.

· Tyrkiet skal sikre, at systemet for identifikation af kvæg og registrering af deres bevægelser er operationelt i overensstemmelse med gældende EU-lovgivning, og påbegynde implementeringen af et passende system for får og geder til registrering af deres bevægelser.

· Der skal træffes de nødvendige foranstaltninger for at gøre det muligt at få Thrakien-regionen anerkendt af Verdensorganisationen for Dyresundhed som mund- og klovesygefri zone med vaccination.

· Tyrkiet skal klassificere alle landbrugsfødevarevirksomheder efter kategori baseret på gældende EU-lovgivning og udarbejde et nationalt program for opgradering af disse virksomheder.

Kapitel 13: Fiskeri
· De administrative strukturere skal styrkes, navnlig ved at skabe en central enhed med ansvar for alle fiskerispørgsmål. Der skal også gøres en særlig indsats for, at fiskeriinspektionen og fiskerikontroltjenesterne styrkes.

· Tyrkiet skal vedtage den reviderede fiskerilov i overensstemmelse med EU's krav.

Kapitel 14: Transportpolitik
· Tyrkiet skal vedtage rammeloven om jernbaner for gradvist at åbne det tyrkiske marked for jernbanetransport og sørge for en adskillelse af funktionerne med hensyn til forvaltning af infrastrukturen og selve driften.

· Tyrkiet skal fortsætte tilpasningen til og gennemførelsen af lovgivningen inden for den maritime sektor med særlig fokus på forebyggelse af forurening. Tyrkiet skal styrke søfartsadministrationen yderligere, hvilket omfatter en forbedring af sikkerhedsniveauet for den tyrkiske flåde og gennemførelse af gældende EU-lovgivning på søfartsområdet. 
· På luftfartsområdet skal Tyrkiet arbejde for en teknisk løsning, der kan sikre den nødvendige kommunikation for at skabe garanti for en tilstrækkelig luftfartssikkerhed i det sydøstlige middelhavsområde. 

· Tyrkiet skal indgå i en proces, der går i retning af anerkendelse af "fællesskabsudpegning", og opstille en klar strategi for en gradvis tilpasning til gældende EU-lovgivning om det fælles europæiske luftrum. 

· Tyrkiet skal tilpasse sig og gennemføre de relevante bestemmelser og specifikke krav i Den Europæiske Konference for Civil Luftfarts politiske erklæring om sikkerheden inden for den civile luftfart.

Kapitel 15: Energi
· Tyrkiet skal fortsætte tilpasningen til og gennemførelsen af gældende EU-lovgivning om det indre marked for gas og el og om grænseoverskridende elektricitetsudveksling også med henblik på eventuelt medlemskab af energifællesskabstraktaten. Tyrkiet skal sikre gennemførelsen af rimelige og ikke-diskriminerende regler for gastransmission.

· Tyrkiet skal fortsat udvikle kapaciteten hos de forskellige regulerende myndigheder og sikre deres uafhængighed.

· Tyrkiet skal styrke den administrative kapacitet og fortsætte tilpasningen på området for energieffektivitet, fremme højeffektiv kraftvarmeproduktion og udvikle vedvarende energi inden for transport, elektricitet og opvarmning/afkøling, bl.a. ved at fastsætte tidssvarende og ambitiøse mål og incitamenter.

· Tyrkiet skal tiltræde den fælles konvention om sikker håndtering af brugt brændsel og radioaktivt affald.

Kapitel 16: Beskatning
· Tyrkiet skal tage praktiske skridt, der skal føre til en betydelig nedsættelse af den diskriminatoriske beskatning af alkoholholdige produkter, importeret tobak og importerede cigaretter og forelægge en plan med klare milepæle, der er aftalt med Kommissionen, for en hurtig afskaffelse af eventuel resterende diskriminatorisk beskatning. 

· Tyrkiet skal fortsætte tilpasningen af moms og punktafgifter, navnlig med hensyn til struktur og anvendte satser.

· Tyrkiet skal fortsætte med at styrke og modernisere skatteadministrationen, herunder it-sektoren, for at sikre større overholdelse af skattereglerne og forbedre skatteopkrævningen samt mindske omfanget af den uformelle økonomi.

Kapitel 18: Statistikker
· Tyrkiet skal udarbejde tidssvarende centrale nationalregnskabsindikatorer i overensstemmelse med ESA 95.

· Tyrkiet skal tilpasse metodologien og organisationsstrukturen til indsamling af oplysninger med henblik på udarbejdelse af landbrugsstatistikker i overensstemmelse med EU's krav.

· Etableringen af erhvervsregistret skal fuldendes.

Kapitel 19: Socialpolitik og beskæftigelse
· Tyrkiet skal skabe de rette vilkår for en effektiv dialog mellem arbejdsmarkedets parter på alle niveauer, blandt andet ved at vedtage ny lovgivning, der fjerner de restriktive bestemmelser om fagforeningsaktiviteter og sikrer uindskrænkede fagforeningsrettigheder.

· Der skal foretages en analyse af ikke-deklareret arbejde i Tyrkiet og udarbejdes en plan til løsning af dette problem som led i en overordnet handlingsplan for håndhævelse af gældende EU-lovgivning til fordel for hele arbejdsstyrken.

· Tyrkiet skal fuldende arbejdet med det fælles memorandum om social integration og den fælles vurdering af de beskæftigelsespolitiske prioriteter og aktivt gennemføre begge opfølgningsprocesser.

Kapitel 20: Virksomheds- og industripolitik
· Der skal vedtages en revideret omfattende industripolitisk strategi og en revideret SMV-handlingsplan.

Kapitel 22: Regionalpolitik og koordination af strukturinstrumenterne
· Tyrkiet skal sætte kraftigere ind med etablering af institutionelle strukturer og styrke den administrative kapacitet med hensyn til programmering, projektforberedelse, overvågning, evaluering og finansiel forvaltning og kontrol, især i fagministerierne, med henblik på at gennemføre EU-førtiltrædelsesprogrammerne som forberedelse til Fællesskabets samhørighedspolitik. 

Kapitel 23: Retsvæsen og grundlæggende rettigheder
· Tyrkiet skal styrke sine bestræbelser på at tilpasse sin lovgivning til gældende EU-lovgivning om beskyttelse af persondata og på at etablere en uafhængig tilsynsmyndighed for databeskyttelse.

· For andre prioriteter henvises til afsnittet om politiske kriterier

Kapitel 24: Retfærdighed, frihed og sikkerhed
· Tyrkiet skal fortsætte med at styrke alle retshåndhævende myndigheder og bringe deres status og funktion på linje med europæiske standarder, blandt andet ved at udvikle samarbejdet mellem de forskellige instanser. Der skal vedtages en adfærdskodeks og etableres et uafhængigt og effektivt klagesystem for at sikre større ansvarlighed hos alle retshåndhævende myndigheder.

· Tyrkiet skal fortsætte indsatsen for at gennemføre den nationale handlingsplan om asyl og migration (herunder vedtagelse af en køreplan), øge kapaciteten til at bekæmpe ulovlig migration i overensstemmelse med internationale standarder. 

· Det er bydende nødvendigt, at der indgås en tilbagetagelsesaftale med EU.

· Der skal gøres fremskridt med forberedelserne til vedtagelse af en omfattende asyllov i overensstemmelse med gældende EU-lovgivning, hvilket omfatter etablering af en asylmyndighed.

· Tyrkiet skal fortsætte bestræbelserne på at gennemføre handlingsplanen om integreret grænseforvaltning, bl.a. ved opstilling af en nøjagtig køreplan. Der skal tages skridt til at etablere en ny retshåndhævende grænsemyndighed.

· Tyrkiet skal gennemføre den nationale strategi mod organiseret kriminalitet. Kampen mod organiseret kriminalitet, narkotika, menneskehandel, svig, korruption og hvidvaskning af penge skal styrkes.

Kapitel 26: Uddannelse og kultur
· Tyrkiet skal øge den administrative kapacitet hos det nationale agentur for livslang læring og aktive unge, så det bliver i stand til at løfte den øgede arbejdsbyrde.

Kapitel 27: Miljø
· Tyrkiet skal vedtage en omfattende strategi for gradvis gennemførelse og håndhævelse af gældende EU-lovgivning, herunder planer for opbygning af den nødvendige administrative kapacitet på nationalt, regionalt og lokalt plan og bevilling af de nødvendige finansielle midler med en angivelse af milepæle og tidsplaner.

· Tyrkiet skal fortsætte gennemførelsen og håndhævelsen af gældende EU-lovgivning, navnlig horisontal lovgivning og rammelovgivning, såsom VVM-undersøgelser, herunder aspekter af grænseoverskridende karakter, og skal styrke den administrative kapacitet. 

· Den nationale affaldsforvaltningsplan skal vedtages.

Kapitel 28: Forbruger- og sundhedsbeskyttelse
· Tyrkiet skal yderligere tilpasse sig gældende EU-lovgivning om forbruger- og sundhedsbeskyttelse, også inden for områder som blod, væv, celler og tobak, og sikre passende administrative strukturer og håndhævelseskapacitet.

· Tyrkiet skal styrke domstolenes kapacitet, bl.a. ved uddannelse, for at sikre konsekvens i fortolkningen af forbrugerlovgivningen.

Kapitel 29: Toldunion
· Tyrkiet skal bringe lovgivningen om frizoner på linje med relevant EU-ret, især hvad angår regler om toldkontrol og afgiftskontrol.

· Tyrkiet skal styrke håndhævelseskapaciteten hos toldadministrationen, navnlig med hensyn til kampen mod ulovlig handel og varemærkeforfalskning. Tyrkiet skal fortsætte med forberedelserne af it-systemernes sammenkobling med EU’s.

· Tyrkiet skal fjerne toldfritagelser for varer, der er omfattet af toldunionen, og som sælges i afgiftsfri butikker til rejsende ind i Tyrkiet.

Kapitel 30: Eksterne forbindelser
· Tyrkiet skal tilpasse sig EU's holdning i Verdenshandelsorganisationen med hensyn til Doha-udviklingsagendaen og i OECD.

· Tyrkiet skal fuldende tilpasningen til EF's generelle præferenceordning. 

· Tyrkiet skal fortsætte bestræbelserne på at indgå udestående frihandelsaftaler med tredjelande i overensstemmelse med gældende EU-lovgivning.

Kapitel 31: Udenrigspolitik, sikkerheds- og forsvarspolitik
· Tyrkiet skal fortsat tilpasse sig EU's fælles holdninger, erklæringer, udtalelser og demarcher om den fælles udenrigs- og sikkerhedspolitik (FUSP).

· Tyrkiet skal bringe sine politikker over for tredjelande og holdninger i internationale organisationer på linje med EU's og medlemsstaternes, også i relation til alle EU-medlemsstaternes medlemskab af relevante organisationer og ordninger som for eksempel Wassenaar-aftalen.

Kapitel 32: Finanskontrol
· Tyrkiet skal vedtage et ajourført politisk dokument om offentlig intern finanskontrol (PIFC) og afledt PIFC-lovgivning.

· Tyrkiet skal vedtage den planlagte lovgivning, der skal garantere den tyrkiske revisionsrets funktionsdygtighed i overensstemmelse med Den Internationale Organisation af Øverste Revisionsmyndigheders standarder og retningslinjer. 
· Der skal oprettes en operationelt uafhængig koordinationsstruktur med henblik på bekæmpelse af svig for at beskytte EU's finansielle interesser.

3.2.
Mellemfristede prioriteter

Økonomiske kriterier

· Tyrkiet skal fuldføre privatiseringsprogrammet.

· Tyrkiet skal sikre de offentlige finansers holdbarhed.

· Tyrkiet skal fortsætte med at forbedre det almene uddannelses- og sundhedsniveau med fokus på kvinder og den yngre generation.

· Landets infrastruktur skal opgraderes, især inden for energi og transport, for at styrke økonomiens konkurrenceevne generelt.

Evne til at påtage sig forpligtelserne ved medlemskab

Kapitel 2: Arbejdskraftens fri bevægelighed
· Tyrkiet skal sikre, at de offentlige arbejdsformidlinger har en tilstrækkelig stor kapacitet til at garantere deltagelse i EURES-netværket (netværket af europæiske arbejdsformidlingskontorer).

· Tyrkiet skal fortsat styrke de administrative strukturer, navnlig med henblik på koordinering af de sociale sikringsordninger.

Kapitel 3: Etableringsret og fri udveksling af tjenesteydelser
· Tyrkiet skal fortsætte med af yderligere fjerne restriktioner for fri etablering og fri udveksling af tjenesteydelser over grænserne.

· Tyrkiet skal fortsætte tilpasningen til gældende EU-lovgivning om posttjenester.

· Tyrkiet skal fortsætte tilpasningen til gældende EU-lovgivning om gensidig anerkendelse af erhvervskvalifikationer og navnlig arbejde i retning af en afskaffelse af nationalitetskrav.

Kapitel 5: Offentlige indkøb
· Tyrkiet skal gennemføre strategien for offentlige indkøb.

· Tyrkiet skal fremme brugen af elektroniske midler i forbindelse med indkøbsprocedurer.

Kapitel 6: Selskabsret
· Tyrkiet skal med hensyn til selskabsregnskaber vedtage en bredt dækkende finansiel rapporteringsramme på linje med EU-standarder.

· Oplysningskravene skal skærpes. Tyrkiet skal navnlig vedtage et generelt krav til selskaberne om at indsende erklæringer fra reviderede juridiske enheder samt konsoliderede finansieringsoversigter med henblik på at gøre dem offentligt tilgængelige. 

Kapitel 7: Intellektuel ejendomsret
· Tyrkiet skal fortsætte tilpasningen og sikre en effektiv gennemførelse af intellektuelle ejendomsrettigheder.

Kapitel 8: Konkurrencepolitik
· Tyrkiet skal tilpasse den sekundære lovgivning på statsstøtteområdet.

· Der skal sikres gennemsigtighed på statsstøtteområdet i overensstemmelse med eksisterende bilaterale forpligtelser. Tyrkiet skal underrette Fællesskabet om alle gældende støtteordninger og forhåndsanmelde enhver individuel støtte, der skal ydes.

Kapitel 10: Informationssamfund og medier
· Tyrkiet skal afslutte gennemførelsen af gældende EU-lovgivning på telekommunikationsområdet og gøre forberedelser til fuld liberalisering af markederne. 

· Tyrkiet skal yderligere tilpasse sin lovgivning til gældende EU-lovgivning på det audiovisuelle område og styrke tilsynsmyndighedens administrative kapacitet.

Kapitel 11: Landbrug og udvikling af landdistrikterne
· Tyrkiet skal fortsætte udviklingen af matrikelidentifikationssystemet og det nationale landbrugsregistreringssystem.

· Tyrkiet skal begynde gennemførelsen af forsøgsordninger med hensyn til miljø og landområder med henblik på fremtidig gennemførelse af landbrugsmiljøforanstaltninger.

Kapitel 12: Fødevaresikkerheds-, veterinær- og plantesundhedspolitik
· Der skal vedtages kontrolforanstaltninger for dyresygdomme og udarbejdes udryddelsesplaner, hvor dette er begrundet i den dyresundhedsmæssige situation.

· Tyrkiet skal styrke laboratorie- og kontrolkapaciteten inden for fødevaresikkerhed og det veterinære og plantesundhedsmæssige område, især med hensyn til referencelaboratorier, undersøgelse for restkoncentrationer (inklusive kontrolplaner) og procedurer for prøveudtagelse.

· Tyrkiet skal tilpasse sin lovgivning om transmissible spongiforme encephalopatier (TSE) og animalske biprodukter og indføre det nødvendige system for indsamling og behandling.

Kapitel 13: Fiskeri
· Der skal indføres et pålideligt system for vurdering af fiskebestande, der kan give nøjagtige oplysninger om de marine ressourcer.

· Den eksisterende fartøjsfortegnelse skal tilpasses EU's krav.
Kapitel 14: Transportpolitik
· Tyrkiet skal fortsætte den lovgivningsmæssige og administrative tilpasning til gældende EU-lovgivning på transportområdet, navnlig hvad angår vejtransport og luftfartsikkerhed.

· Tyrkiet skal styrke kapaciteten til at gennemføre gældende EU-lovgivning, hvilket omfatter kontrolforanstaltninger, i overensstemmelse med EU-standarder.

Kapitel 15: Energi
· Det skal sikres, at der etableres et konkurrencebaseret indre energimarked i overensstemmelse med elektricitets- og gasdirektiverne. Tyrkiet skal yderligere styrke de administrative og reguleringsmæssige strukturer, der er nødvendige for at skabe et funktions- og konkurrencedygtigt energimarked. 

· Der skal vedtages en lov om atomkraft, som sikrer et højt nukleart sikkerhedsniveau i overensstemmelse med EU-standarder. 

Kapitel 16: Beskatning
· Tyrkiet skal fortsætte med tilpasningen af punktafgifter og moms, især med hensyn til fradrag, fritagelser, særlige ordninger, afgiftsrefusioner og anvendelse af nedsatte satser. 

Kapitel 18: Statistikker
· Tyrkiet skal styrke Turkstats koordinerende rolle og forbedre dens administrative kapacitet for at sikre en mere rettidig indsamling, behandling og udbredelse af data.

Kapitel 19: Socialpolitik og beskæftigelse
· Tyrkiet skal afslutte gennemførelsen af gældende EU-lovgivning og styrke de dermed forbundne administrations- og håndhævelsesinstanser, herunder arbejdsinspektoraterne, i samarbejde med arbejdsmarkedets parter.

· Tyrkiet skal styrke kapaciteten til vurdering og overvågning af arbejdsmarkedet og den sociale udvikling samt til løsning af strukturproblemer.

Kapitel 21: Transeuropæiske net
· Der skal gives prioritet til projekter, der er blevet identificeret i forbindelse med vurderingen af transportinfrastrukturbehovene, og til projekter af fælles interesse, som er opført i Det Europæiske Fællesskabs TEN-retningslinjer for energiområdet.

Kapitel 22: Regionalpolitik og koordination af de strukturpolitiske instrumenter
· Tyrkiet skal på centralt, regionalt og lokalt niveau udvikle den administrative kapacitet til gennemførelse af den fremtidige samhørighedspolitik i Fællesskabet.

Kapitel 24: Retfærdighed, frihed og sikkerhed
· Tyrkiet skal fremskynde bestræbelserne på at indføre et integreret grænseforvaltningssystem i overensstemmelse med gældende EU-lovgivning og baseret på en snæver koordination mellem de forskellige instanser og et velkvalificeret personale; det skal bl.a. omfatte en mekanisme til foreløbig sortering for dermed at identificere personer, der har behov for international beskyttelse ved grænserne.

· Tyrkiet skal fortsætte med tilpasningen til gældende EU-lovgivning på asylområdet, især ved at fjerne den geografiske begrænsning til Genève-konventionen og ved at styrke foranstaltningerne til beskyttelse, social støtte til og integration af flygtninge.

· Tyrkiet skal sikre, at den tyrkiske lovgivning er forenelig med gældende EU-lovgivning i civile spørgsmål, og styrke retssystemets evne til at anvende gældende EU-lovgivning.

Kapitel 27: Miljø
· Tyrkiet skal fortsætte med at gennemføre gældende EU-lovgivning med relation til rammelovgivningen, de internationale miljøkonventioner og lovgivningen om naturbeskyttelse, vandkvalitet, kemikalier, industriel forurening og risikoforvaltning samt affaldsforvaltning. 

· Tyrkiet skal fortsætte med at integrere miljøkrav i andre sektorpolitikker.

Kapitel 28: Forbruger- og sundhedsbeskyttelse
· Der skal sikres et højt beskyttelsesniveau ved en effektiv håndhævelse af reglerne om forbrugerbeskyttelse og inddragelse af relevante forbrugerorganisationer.

· Tyrkiet skal, hvad mentale sygdomme angår, skabe behandlingsmuligheder i lokalsamfundet som et alternativ til indlæggelse på institutioner og sikre, at der tildeles tilstrækkelige finansielle midler til behandling af mentalt syge.

Kapitel 29: Toldunion
· Tyrkiet skal færdiggøre tilpasningen af toldlovgivningen om varer/teknologi med dobbelt anvendelsesformål, prækursorer samt varemærkeforfalskede og piratkopierede varer. 

Kapitel 32: Finanskontrol
· Tyrkiet skal tilpasse den tyrkiske straffelovgivning med konventionen om beskyttelse af EU's finansielle interesser og dennes protokoller.

4.
PROGRAMMERING
Den finansielle bistand til de prioriteter, der er identificeret i tiltrædelsespartnerskabet, vil blive ydet ved hjælp af to finansielle instrumenter: Programmer, der er vedtaget før og i 2006 vil blive gennemført i overensstemmelse med Rådets forordning (EF) nr. 2500/2001 af 17. december 2001 om finansiel førtiltrædelsesstøtte til Tyrkiet. Programmer og projekter, der er vedtaget i løbet af 2007, vil blive gennemført i overensstemmelse med Rådets forordning (EF) nr. 1085/2006 af 17. juli 2006 (IPA). I forbindelse med begge instrumenter har Kommissionen enten vedtaget eller vil vedtage finansieringsafgørelser, efterfulgt af finansieringsaftaler, der undertegnes af Kommissionen og Tyrkiet. Finansieringsaftalerne tjener som grundlag for gennemførelsen af de konkrete programmer.
Tyrkiet har også adgang til finansiering fra multilandeprogrammer og horisontale programmer.

5.
STØTTEBETINGELSER
Fællesskabets bistand til finansieringen af projekter gennem førtiltrædelsesinstrumenterne er betinget af, at Tyrkiet overholder sine forpligtelser i henhold til aftalerne mellem EF og Tyrkiet, herunder toldunionens afgørelse 1/95 og andre afgørelser, træffer yderligere konkrete skridt til at opfylde Københavnskriterierne og især gør fremskridt med at realisere de specifikke prioriteter i dette reviderede tiltrædelsespartnerskab. 

Indfries disse generelle betingelser ikke, vil Rådet kunne træffe afgørelse om suspension af den finansielle bistand på grundlag af forordning (EF) nr. 2500/2001 eller på grundlag af artikel 21 i Rådets forordning (EF) nr. 1085/2006 (IPA). Der er også fastsat specifikke betingelser i de enkelte årlige programmer. Finansieringsafgørelserne vil blive fulgt af en finansieringsaftale, der indgås med Tyrkiet.
6.
OVERVÅGNING
Gennemførelsen af tiltrædelsespartnerskabet undersøges inden for rammerne af de mekanismer, der er etableret som led i associeringsaftalen, og via Kommissionens statusrapporter.
De underudvalg, der er nedsat i henhold til associeringsaftalen, giver mulighed for at undersøge gennemførelsen af prioriteterne i tiltrædelsespartnerskabet samt de fremskridt, der gøres med hensyn til tilpasning, gennemførelse og håndhævelse af lovgivningen. Associeringsudvalget drøfter de overordnende spørgsmål om udviklingen, fremskridtene og problemerne med opfyldelse af prioriteterne i tiltrædelsespartnerskabet tillige med de mere specifikke anliggender, som det får forelagt af underudvalgene.
Overvågningen af programmet for finansiel førtiltrædelsesstøtte foretages i fællesskab af Tyrkiet og Europa-Kommissionen gennem et blandet overvågningsudvalg, BOU/IPA-Overvågningsudvalget. For at sikre en effektiv overvågning skal projekter, der finansieres gennem de enkelte finansieringsaftaler, indeholde verificerbare og målbare resultatindikatorer. Et tilsyn på grundlag af disse indikatorer vil bistå Kommissionen, BOU/IPA-Overvågningsudvalget og Tyrkiet i forbindelse med en eventuel efterfølgende reorientering af programmer og ved udfærdigelsen af nye programmer. BOU/IPA-Overvågningsudvalget sikrer, at aktioner, der finansieres under førtiltrædelsesprogrammerne, er forenelige med tiltrædelsespartnerskabet.
Tiltrædelsespartnerskabet vil fortsat om fornødent blive ændret i overensstemmelse med artikel 2 i Rådets forordning (EF) nr. 622/98 af 16. marts 1998 om bistand som led i førtiltrædelsesstrategien til de stater, der har ansøgt om tiltrædelse af Den Europæiske Union, og navnlig om etablering af tiltrædelsespartnerskaber
.

